L'Eliana celebra el Dia Internacional contra l'explotació sexual i el tràfic de dones, xiquets i xiquetes
23 de setembre de 2024

• Sota el lema ‘Sense clients no hi ha explotació sexual’, la Regidoria d'Igualtat ha organitzat una trobada amb la divulgadora Mabel Lozano.

Amb motiu del 23 de setembre, Dia Internacional contra l'Explotació Sexual i el Tràfic de Dones, Xiquetes i Xiquets, l'Ajuntament de l'Eliana se suma a aquesta commemoració sota el lema ‘Sense clients no hi ha explotació sexual’, expressant el seu ferm compromís amb la igualtat entre dones i homes i l'erradicació de l'explotació sexual i el tràfic de persones, així com amb l'abolició de la prostitució posant el focus en el seu consum, cada dia més digitalitzat.

Fruit d'aquest compromís, l'Ajuntament es va adherir a la Xarxa de municipis lliures de tràfic de dones, xiquetes i xiquets amb finalitats d'explotació sexual, comprometent-se amb la seua adhesió a realitzar accions de sensibilització i de coordinació dels diferents recursos, així com a lluitar per l'erradicació de la demanda.

Enguany, a més de la col·locació de la pancarta al balcó de l'Ajuntament hui dilluns, des d'Igualtat s'ha organitzat un col·loqui amb la divulgadora Mabel Lozano prèviament a la qual es projectaran els curts “Ava”, “Biografía del cadáver de una mujer” i el tràiler de “PornoXplotación”. A més, es duran a terme tallers de prevenció del consum de pornografia dirigits a centres educatius del municipi de l'Eliana.

L'estudi “La prostitució a la Comunitat Valenciana: una mirada sociològica”, de 2022, assenyala que a la Comunitat Valenciana hi ha entre 10.000 i 13.000 dones prostituïdes, 164 bordells i més de 50.000 anuncis en internet que ofereixen sexe pagat. El 25% dels homes valencians ha admés que ha pagat per sexe alguna vegada en la seua vida i assenyalen a la Comunitat Valenciana com el “centre del corredor de la prostitució”, un dels punts on més tràfic de dones es produeix anualment.

Les dades proporcionades per la Generalitat són demolidores: el negoci de la prostitució genera més de 760.000 € al dia, 280 milions d'euros a l'any, el 0’24% del PIB valencià.

Amb l'auge de les noves tecnologies, la prostitució de carrer ha donat pas a la prostitució virtual. Ara les víctimes ja no es troben només al carrer o en els clubs, sinó que són captades a través de plataformes digitals i xarxes socials.

La igualtat entre dones i homes continuarà sent inassolible mentre es compren, venguen i exploten dones, xiquetes i xiquets, amb la finalitat de prostituir-les.

L'edil d'Igualtat, Marta Andrés, ha recordat la lluita per l'erradicació de la demanda. ‘Aquest tipus d'esclavitud utilitza persones vulnerables com a simple mercaderia, una vergonyosa pràctica que viola els drets humans i que no és neutral en termes de gènere, ja que constitueix una de les formes més cruels de violència contra la dona’, ha asseverat.